E ngamo nuyel,
yɛn a tak a Yɛsu reyɔm,
yaga a tɛ̀ mwat o tyang Tuk Shábat.
Yɛsu a yang ɛn,
“Da hom e ragas fwom kayɛ jeng,
ko me arɔng ma sé ra fwom ano.”
Há hemo ha tɛ̀ bemât nuyêl BeYuda mo be gwɛ̌ jāma na be mɔrɔ hɛ.
Yaga a lashe redu mɛn rê Tuk Shábat zɔng wɛt,
ko a to yâng Dagwi,
à Da mɛ arɔng.
Yi ano,
a dura,
a jut tó mɛ tyɛng na Dagwi.
Reto de Dagwi a nɔ̂ng Hwey mɛ
Yɛsu a toyo a bemât nuyêl BeYuda mo na há hemo,
a yang ɛn,
“Tsak o mwin me ha a yin:
Hwey Dagwi he tɔk ra pyɛ cak nju hɛ wɛt;
he ragas pyɛ́ de he bɛrɛng Dâ hɛ e ragas.
Kayɛ pyɛ de Da mo e ragas,
Hwey mɛ he ragas ano arɔng.
Yaga Da mo a tɛ̀ yey na Hwey mɛ,
ko e dura a hɛ mwa pyɛ́ de yɛ e ragas.
Ê to dura a hɛ pyɛ́ de ya dal yane de yin a ga kana di;
yaga ano,
yin a rɔda langat hin.
Sede remo de Dagwi Da e tɛ̀sɛ bemat de ba ga kana kushu be sene na neken,
e gwong gwomo,
Hwey mɛ he nɔngɔ̂s vemo de he simo neken o arɔng.
E rà rehâ râ shɔt arɔng — Da pyɛ mɛ e ra a mwat hwak shɔt wɛt,
ko a ga tik retô râ shɔt o e vɔ Hwey mɛ.
A ra ano,
yaga na bemât mwa be nɔ̂ng Hwey mɛ nerey e gwong de be nɔ̂ng Dâ hɛ nerey arɔng.
Ka sede mwat hwak e nɔ̂ng Hwey Dagwi nerey wɛt,
ko hane he dura,
e nɔ̂ng Da de a tomo Hwey o vey e jey nerey arɔng wɛt.
“Tsak o mwin me ha a yin:
Kawɛ mwat de a wok há hom,
ko a tɛ̀ gap mɛ e ra Dagwi de a tomo me,
a ga sɛ̀ neken gbak-gbak.
Dagwi a rɔda gang ɛ na shɔt wɛt,
ko mwat o a ga kana hàla gwông reku,
ko a yel e gwông neken.
Tsak o mwin me ha a yin:
Jeng ya sé kyè vey — mwin ya ga vey a remo — de bemat de ba ga kana kushu bê ba wok fwɔ̂ Hwey Dagwi;
ko vane de bê ba wok fwɔ mɛ mo ba rɔda ba sene na neken.
Sede remo de Dagwi Da a vɔk reto na a nɔngɔ̂s bemat neken,
ano arɔng a ga nɔ̂ng Hwey mɛ reto na he nɔngɔ̂s bemat neken.
A ga to nɔ̂ng Hwey mɛ reto na he ra a bemat shɔt,
yaga ha sé Yɛ de a tɛ́ ɛ mwat.
Yin kwon langat hin pyɛ́ yemo wɛt!
Jeng ya sé kyè vey de mwa bemat de ba ga kana kushu bê ba wok fwɔ mɛ,
ko bê ba sogso yi e besak mɛn.
Bemat de bá kana ragas pyɛ́ ryat ba rɔda ba sene na be sangal na neken.
Ko vane de bá kana ragas pyɛ́ vyes ba rɔda ba sene na be wɔ̀ tumal e nuyêl Dagwi de ê ba gang ɛn na shɔt.”
Vemo de be nɔng nuha e ra Yɛsu
“Me tɔk ra pyɛ cak na reto hom nju hom zɔng wɛt sɛ̌ na retô Da hom.
Me ra a bemat shɔt e gwong de a ha a me na me ra.
Yaga ano,
me gas shɔt e tē,
yaga me jāma na me ra pyɛ de ya jam a me zɔng wɛt,
ko me ra pyɛ de ya jam a Dagwi de a tomo me.
“Ka sede ma nɔng nuha e ra tó hom,
ko yi e rɛ̌ de bemat bê tɔk,
há hom ha sé tsak o arɛt?
Ko mwat hwak a sɛ́ de e nɔng nuha e ra me,
ko ma tɔk,
há mɛ e ra me ha sé tsak o.
Yin á kana tomo betom min wɔ na Yohana,
na yin a rangal hɛ,
na a ha a yin tsak há,
ko yɛ a ha a yin tsak há mo.
Me pyɛ hom me simo nuha mwat hwak wɛt,
ko ma sé bare a yin na neha Yohana mo zɔng,
yaga na Dagwi a sey neken min.
Yohana mo á kana sè sede kywa-kya de wo lolo,
wo nɔngɔs negbey wɛshɛrɛk.
Yaga jeng tyɔng yin á simo na yin a wok há mɛ de há sè sede negbey,
na he tɛ̀ in na yin a vɔk yey pyɛng.
Ko pyɛ cak ya sé de ya dal nuha de Yohana a nɔng e ra me:
Yɛ à tomong de Da hom a nɔng me reto na me ra.
Tomong o be dura yerê mwat de ma sé,
be to dura,
a sé e Da hom de a tomo me.
Yɛ Da hom de a tomo me,
yɛ pyɛ mɛ a ga nɔng nuha e ra me arɔng.
Yin a sang wok fwɔ mɛ wɛt,
ko yin a sang di ɛ na bayis min arɔng wɛt,
yin a to vɔk reha mɛ e ji neyey min wɛt,
yaga yin a tɛ̀ gap min e ra womo de a tomo hɛ wɛt.
Kayɛ jeng yin a sê bûm basâ Bwok-basa Dagwi,
yaga a sé a yin,
yin a rɔda sɛ̀ neken gbak-gbak yi na gwɛ.
Ko a sé e Bwok-basa mo de gwa sé nɔng nuha e ra me!
Ko mwa ano,
yin a kyɛ́ in nà vey na me,
yaga na yin a bin sey neken nemo mo.
“Me,
me jāma wɛt na bemat be somo me.
Ko ma tɔk yerê bemat de yin a sé.
Ma tɔk,
yin a tɛ̀ yey na Dagwi wɛt.
Ma vey na retô Da hom,
ko yin a sey me wɛt.
Ko ka sede mwat hwak a vey na retô tó mɛ zɔng,
yin ê sey ɛ.
Yin e simo na bemin be somo hin,
ko yin e jāma wɛt na yɛ de a sé Dagwi nju mɛ zɔng a somo hin.
Sede remo de a sé ano,
yi e rɛ̌ de yin ê sey tsak o na há hom arɛt?
“Yin bare wɛt wɔgɔ,
e me de mê tɛ̀sɛ sekun min e nuyêl Da hom.
A sé e Mose de e tɛ̀sɛ sekun min.
E yɛ wɛ de yin a sɛt yey min e ra yɛ na a sɛlɛ hin.
Ka yin a yâng sey tsak o na hâ Mose,
ka yin a yâng sey tsak o na há hom arɔng,
yaga à kana jɛk há e ra me.
Ko sede remo de yin a sey tsak o na há de à kana jɛk wɛt,
yi e gwɛ̌ gwong de yin ê sey tsak o na neha hom arɛt?”